M. Maďarič, minister kultúry SR: (2007-11-29):
Vážený pán poslanec, podprogram 1.4. obnova a využitie pamätihodností obce vo verejnom záujme bol v roku 2006 a 2007 súčasťou grantového programu Obnovme si svoj dom, ktorý je komplexným rozvojovým programom pre oblasť ochrany pamiatkového fondu. Určenie pamätihodností malo viesť k vypracovaniu zoznamov pamätihodností miest a obcí, na základe ktorého mali byť za preukázateľnej historickej a umeleckej hodnoty preklasifikované na národné kultúrne pamiatky. Žiaľ, výsledkom bolo, že mnohé navrhnuté pamätihodnosti po preskúmaní odborníkmi z krajských pamiatkových úradov nespĺňali kritériá na vyhlásenie národná kultúrna pamiatka. Mali len lokálny význam a takisto spĺňali iba kritériá lokálneho významu. Okrem toho obnova pamätihodností sa dostala do programu ministerstva životného prostredia Dedina roka, obnova vidieckych sídel, kde záujemcovia môžu na obnovu pamätihodností získať finančnú čiastku. Ide o drobnú sakrálnu architektúru, mosty, mlyny, sýpky, stodoly, atď.  Okrem toho v prípade, že pamätihodnosť je v štádiu preklasifikovania na národnú kultúrnu pamiatku a je začatý proces jej vyhlásenia, resp. je odobrená krajským pamiatkovým úradom, je možné získať na jej obnovu finančné prostriedky z grantového programu Obnovme si svoj dom. To podstatné však je, že vzhľadom na široké spektrum pamiatok, ktoré sú priamo na súpise, čiže nie pamätihodností a súčasne obmedzených finančných zdrojov, musí ministerstvo kultúry definovať priority. V tejto situácii považujem za spoločenský záujem sústrediť úsilie a prostriedky predovšetkým na obnovu národných kultúrnych pamiatok. Preto sme cielene zamerali podporu v roku 2008 na tri priority, čo sa odrazilo v štruktúre troch podprogramov programu Obnovme si svoj dom, a síce v podprograme 1.1. na obnovu a reštaurovanie národných kultúrnych pamiatok evidovaných v Ústrednom zozname Pamiatkového fondu, prioritne na obnovu hradov, kúrií a kaštieľov a na reštaurovanie hnuteľných kultúrnych pamiatok. V podprograme 1.2. na obnovu a reštaurovanie národných pamiatok v lokalitách zapísaných v zozname svetového dedičstva, prioritne na podporu tradičných technológií a umelecko-remeselných prác, pri obnove nehnuteľných kultúrnych pamiatok v lokalitách svetového kultúrneho dedičstva UNESCO a obnovu pamiatok v týchto lokalitách, ktoré sú v kritickom stavebnotechnickom stave. A po tretie v podprograme 1.3. na aktivity kultúrnej politiky a edičnej činnosti v oblasti ochrany pamiatkového fondu, prioritne na dokumentáciu, zamerania a výskumy a organizovanie workshopov zameraných na záchranu torzálnej architektúry, čiže ide o hradné ruiny, ktoré boli doteraz mimo grantových programov a na podporu odborných publikácií zameraných na industriálne kultúrne dedičstvo. Rád by som pripomenul, že tak ako je vyhlásenie prakticky čohokoľvek za pamätihodnosť výlučne v kompetencii miestneho zastupiteľstva bez správneho konania, tak by malo aj financovanie obnovy týchto pamätihodností regionálneho a lokálneho významu byť v kompetencii príslušných obcí, miest a žúp, ktoré by mali vytvárať fond na ich záchranu a aktívne participovať na ich záchrane. Platí však vyššie povedané, v prípade, že pamätihodnosť je v štádiu preklasifikovania na národnú kultúrnu pamiatku a je začatý proces jej vyhlásenia, resp. je odobrená krajským pamiatkovým úradom, je možné získať na jej obnovu finančné prostriedky z grantového programu aj v roku 2008. Pán predseda, skončil som.